**Δηλώσεις του Προέδρου της Βουλής κ. Κωνσταντίνου Τασούλα και του Δημάρχου Νέας Υόρκης κ. Eric Adams**

**κατά τη συνάντησή τους στο ελληνικό Κοινοβούλιο**

1η Δεκεμβρίου 2022

**Πρόεδρος της Βουλής των Ελλήνων**

«Με ιδιαίτερη χαρά και μεγάλη τιμή, παρουσία του Δημάρχου Αθηναίων του κ. Μπακογιάννη, υποδεχόμαστε σήμερα στην εθνική αντιπροσωπεία, στη Βουλή των Ελλήνων, τον Δήμαρχο της Νέας Υόρκης, τον κ. Adams, ο οποίος πρόσφατα εξελέγη σε αυτό το αξίωμα μιας από τις μεγαλύτερες μητροπόλεις του κόσμου. Μια μητρόπολη η οποία φιλοξενεί εκατοντάδες χιλιάδες συμπατριώτες μας και η οποία στα χέρια τα δικά του, είμαστε βέβαιοι ότι θα έχει μία ανοδική πορεία.

Η παρουσία του Δημάρχου της Νέας Υόρκης στην Ελλάδα συνδέεται με την παρουσία πάρα πολλών δημάρχων, νομίζω, κ. Μπακογιάννη, είναι η μεγαλύτερη σύναξη δημάρχων των τελευταίων ετών εδώ στην Ελλάδα, για ένα συνέδριο καίριας σημασίας, ένα συνέδριο που αφορά στην καταπολέμηση του φυλετικού μίσους, στην καταπολέμηση του αντισημιτισμού, μιας μάστιγας η οποία δημιούργησε απίστευτη δυστυχία την περίοδο του δευτέρου παγκοσμίου πολέμου και που φαίνεται ότι σε ορισμένες περιπτώσεις ξανασηκώνει κεφάλι, κάτι το οποίο πρέπει όλοι μας να αντιμετωπίσουμε εγκαίρως.

Έχοντας μαζί μας και τον αξιότιμο πρέσβη των Ηνωμένων Πολιτειών στην Ελλάδα, τον κ. Τσούνη, προσθέτω σε αυτή τη σύντομη προσφώνηση ότι η ελληνική πολιτεία έχει δρομολογήσει ένα συνεκτικό πακέτο μέτρων, νομοθετικών, διοικητικών αλλά και εκπαιδευτικών για την καταπολέμηση κάθε φρασεολογίας μίσους και προφανώς και του αντισημιτισμού. Αύριο δε, κ. Δήμαρχε και κ. Πρέσβη, στη συμπρωτεύουσα της Ελλάδος στη Θεσσαλονίκη, το Ίδρυμα της Βουλής των Ελλήνων σε συνεργασία με την Ισραηλιτική Κοινότητα της Θεσσαλονίκης, θα παρουσιάσει μία έκθεση με θέμα τη συνύπαρξη χριστιανών και εβραίων στη Θεσσαλονίκη τα περασμένα χρόνια.

Αξιότιμε κύριε δήμαρχε, στη Νέα Υόρκη, στην πόλη που θα υπηρετήσετε, είμαι βέβαιος, γόνιμα τα επόμενα χρόνια, εδρεύει και η έδρα της ελληνικής ορθοδοξίας στην Αμερική, η Ορθόδοξη Αρχιεπισκοπή της Αμερικής από το 1922, αλλά εδρεύει και μία συναγωγή Εβραίων, οι οποίοι έφυγαν από την ιδιαίτερη πατρίδα μου τα Γιάννενα στην Ήπειρο και έφτιαξαν συναγωγή στη Νέα Υόρκη.

Κλείνοντας κ. Δήμαρχε και καλωσορίζοντας σας πάλι στην Βουλή των Ελλήνων, η οποία αυτή τη στιγμή συνεδριάζει για ένα νομοσχέδιο για τη δημόσια υγεία, θέλω να σας πω ότι σε λίγες μέρες ο κ. Πρέσβης θα κάνει μια εκδήλωση για το Δόγμα Τρούμαν το οποίο το 1947 βοήθησε πολύ την Ευρώπη να σταθεί πάλι στα πόδια της. Μεταξύ των χωρών της Ευρώπης και την Ελλάδα. Η Ελλάδα ποτέ δεν υπήρξε αγνώμων έναντι της συμπαράστασης του δόγματος Τρούμαν και του σχεδίου Μάρσαλ. Γι’ αυτό και θεωρούμε ότι είμαστε σήμερα από τους πιο αξιόπιστους εταίρους των Ηνωμένων Πολιτειών. Αυτή η αξιοπιστία της Ελλάδος να είστε βέβαιος πως θα φανερωθεί και στις πρωτοβουλίες που ως Δήμαρχοι παίρνετε εδώ στην Ελλάδα, υπό την αιγίδα του δήμου Αθηναίων, για την καταπολέμηση του αντισημιτισμού.

Και πάλι σας καλωσορίζω στο εθνικό Κοινοβούλιο».

**Δήμαρχος Νέας Υόρκης**

«Σας ευχαριστώ πάρα πολύ που με υποδέχεστε εδώ σήμερα. Χαίρομαι πάρα πολύ που βλέπω τον φίλο μου τον Αμερικανό Πρέσβη.

Καθώς κοιτάμε προς τα πίσω, στην Αθήνα της αρχαιότητας, διαπιστώνουμε ότι, είτε τότε είτε τώρα, αυτό που εμείς, στις θέσεις που βρισκόμαστε, πρέπει να κάνουμε είναι να βοηθήσουμε τις κοινωνίες μας να προχωρήσουν μπροστά».